[pic] | KOMISIJA EVROPSKIH SKUPNOSTI |

Bruselj, 1.7.2005

KOM(2005) 295 končno

Predlog

UREDBA SVETA

o spremembi Uredbe (ES) št. 2268/2004 o uvedbi dokončne protidampinške dajatve na uvoz volframovega karbida in taljenega volframovega karbida s poreklom iz Ljudske republike Kitajske

(predložena s strani Komisije)

OBRAZLOŽITVENI MEMORANDUM

OZADJE PREDLOGA |

Razlogi in cilji predloga Ta predlog zadeva uporabo Uredbe Sveta (ES) št. 384/96 z dne 22. decembra 1995 o zaščiti pred dampinškim uvozom iz držav, ki niso članice Evropske skupnosti, kakor je bila nazadnje spremenjena z Uredbo Sveta (ES) št. 461/2004 z dne 8. marca 2004 („osnovna uredba“) v postopku v zvezi z uvozom volframovega karbida in taljenega volframovega karbida s poreklom iz Ljudske republike Kitajske. |

Splošno ozadje Ta predlog je nastal v okviru izvajanja osnovne uredbe in je posledica preiskave, ki je bila izvedena v skladu z vsebinskimi in postopkovnimi zahtevami, določenimi v osnovni uredbi. |

Obstoječe določbe na področju, na katerega se nanaša predlog V zvezi s področjem, na katerega se nanaša predlog, ni nobenih določb. |

Usklajenost z drugimi politikami in cilji Unije Se ne uporablja. |

POSVETOVANJE Z ZAINTERESIRANIMI STRANKAMI IN PRESOJA VPLIVA |

Posvetovanje z zainteresiranimi strankami |

Zainteresirane stranke, ki jih zadeva postopek, so v skladu z določbami osnovne uredbe med preiskavo že imele možnost zagovarjati svoje interese. |

Zbiranje in uporaba izvedenskih mnenj |

Potrebe po zunanjem izvedenskem mnenju ni bilo. |

Presoja vpliva Ta predlog je nastal kot posledica izvajanja osnovne uredbe. Osnovna uredba ne predvideva splošne presoje vpliva, pač pa vsebuje izčrpen seznam pogojev, ki jih je treba oceniti. |

PRAVNE PRVINE PREDLOGA |

Povzetek predlaganih ukrepov Komisija je 31. marca 2004 uvedla vmesni pregled veljavnih protidampinških ukrepov na uvoz volframovega karbida in taljenega volframovega karbida s poreklom iz Ljudske republike Kitajske. Preiskava je bila omejena na področje uporabe ukrepov. Veljavni protidampinški ukrepi so bili uvedeni leta 1998 in z Uredbo Sveta (ES) št. 2268/2004 obnovljeni za nadaljnjih pet let. Priloženi predlog uredbe Sveta temelji na analizi področja uporabe izdelka. Izsledki preiskave so potrdili navedbe proizvajalcev iz Skupnosti, tj. da se je na trgu začela uveljavljati nova vrsta izdelka – volframov karbid z dodatki. Da bi zagotovili učinkovitost veljavnih protidampinških ukrepov, jih je treba razširiti tudi na to novo vrsto izdelka. Z državami članicami so bila 11. maja 2005 opravljena posvetovanja in nobena od njih ni nasprotovala izvajanju ukrepa. Zato se predlaga, da Svet sprejme priloženi predlog uredbe, ki jo je treba čim prej objaviti v Uradnem listu . |

Pravna podlaga Uredba Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti, kakor je bila nazadnje spremenjena z Uredbo Sveta (ES) št. 461/2004 z dne 8. marca 2004. |

Načelo subsidiarnosti Predlog je pod izključno pristojnostjo Skupnosti. Načelo subsidiarnosti se zato ne uporablja. |

Načelo sorazmernosti Predlog je v skladu z načelom sorazmernosti iz naslednjega(-jih) razloga(-gov). |

331 | Oblika ukrepa je opisana v zgoraj navedeni osnovni uredbi in ne daje priložnosti za nacionalno odločanje. |

Navedba o tem, kako zmanjšana je finančna in administrativna obremenitev Skupnosti, nacionalnih vlad, regionalnih in lokalnih oblasti, gospodarskih subjektov in državljanov ter kako sorazmerna je z zastavljenim ciljem predloga, se ne uporablja. |

Izbira instrumentov |

Predlagani instrumenti: uredba. |

Drugi instrumenti ne bi ustrezali iz naslednjega(-ih) razloga(-ov). Zgoraj navedena osnovna uredba ne predvideva drugih možnosti. |

VPLIV NA PRORAČUN |

Predlog ne vpliva na proračun Skupnosti. |

1. Predlog

UREDBA SVETA

o spremembi Uredbe (ES) št. 2268/2004 o uvedbi dokončne protidampinške dajatve na uvoz volframovega karbida in taljenega volframovega karbida s poreklom iz Ljudske republike Kitajske

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti[1] („osnovna uredba“), in zlasti člena 11(3) Uredbe,

ob upoštevanju predloga Komisije[2], ki ga je dala po posvetovanju s Svetovalnim odborom,

ob upoštevanju naslednjega:

A. VELJAVNI UKREPI

(1) Z Uredbo (ES) št. 771/98[3] je Svet uvedel 33-odstotno dokončno protidampinško dajatev na uvoz volframovega karbida in taljenega volframovega karbida s poreklom iz Ljudske republike Kitajske („LRK“). Na podlagi pregleda zaradi izteka ukrepa je bila z Uredbo Sveta (ES) št. 2268/2004[4] dajatev ponovno uvedena.

B. SEDANJA PREISKAVA

(2) Med zgoraj omenjenim pregledom zaradi izteka ukrepa je Komisija prejela zahtevek za vmesni pregled na podlagi člena 11(3) osnovne uredbe. Zahtevek je predložilo Evropsko združenje za kovine (Eurometaux) („vložnik“) v imenu proizvajalcev, ki predstavljajo glavni delež (več kot 80 %) celotne proizvodnje volframovega karbida in taljenega volframovega karbida v Skupnosti. Vložnik je trdil, da se je na trgu pojavila nova vrsta izdelka, ki spada med tiste, ki jih zadevajo veljavni ukrepi o volframovem karbidu in taljenem volframovem karbidu. Vložnik je trdil, da ima nova vrsta izdelka enake fizikalne in kemijske značilnosti ter končno uporabo kot izdelek, ki ga zadevajo veljavni ukrepi. Vložnik je trdil, da bi se v teh okoliščinah tako izdelek, ki ga zadevajo veljavni ukrepi, kot nova vrsta izdelka morala obravnavati kot en sam izdelek, veljavni ukrepi pa bi se morali uporabljati tudi za uvoz nove vrste izdelka.

(3) Po posvetovanju s svetovalnim odborom in ugotovitvi, da obstajajo zadostni dokazi za začetek delnega vmesnega pregleda, je Komisija 31. marca 2004 začela s preiskavo v skladu s členom 11(3) osnovne uredbe[5]. Preiskava je bila omejena na opredelitev izdelka, ki ga zadevajo veljavni ukrepi, da bi se ocenila potreba po spremembi področja uporabe veljavnih ukrepov.

(4) Obdobje preiskave („OP“) je trajalo od 1. januarja 2003 do 31. decembra 2003.

(5) Komisija je o začetku pregleda obvestila proizvajalce iz Skupnosti, ki so vložili zahtevek, pa tudi vse znane uvoznike in uporabnike iz Skupnosti ter vse znane izvoznike iz LRK.

(6) Komisija je zahtevala podatke od vseh zgoraj navedenih strank in tistih strank, ki so se odzvale v roku, določenem v obvestilu o začetku preiskave. Poleg tega je dala vsem zadevnim strankam možnost, da pisno predstavijo svoja stališča in zahtevajo zaslišanje.

(7) Uvozniki, trgovci in izvozniki niso predložili nobenih odgovorov na vprašalnik. Vendar je pet glavnih izvoznikov volframovega karbida in taljenega volframovega karbida predložilo pisne pripombe.

(8) Naslednje tri družbe iz industrije Skupnosti so odgovorile na vprašalnik:

- H.C. Starck GmbH, Nemčija

- Wolfram Bergbau- und Hütten-GmbH, Avstrija

- Eurotungstène Poudres S.A., Francija

(9) Naslednjih sedem uporabnikov iz EU je odgovorilo na vprašalnik:

- Boart Longyear, GmbH & Co KG, Nemčija

- Ceratizit S.à.r.l., Luksemburg

- Ceratizit GmbH, Nemčija

- F.I.L.M.S. s.p.a., Italija

- MISCELE s.r.l, Italija

- Harditalia s.r.l., Italija

- TRIBO Hartmetall GmbH, Nemčija

C. ZADEVNI IZDELEK

(10) Zadevni izdelek, kakor je opredeljen v uredbi, ki uvaja veljavne ukrepe, je volframov karbid in taljeni volframov karbid s poreklom iz LRK, uvrščen pod oznako KN 2849 90 30. Oba sta spojini ogljika in volframa, ki se pridobivata s toplotno obdelavo (s karbonizacijo v prvem primeru, z zlitjem v drugem). Oba izdelka sta polizdelka, ki se uporabljata kot surovini za izdelavo orodnih delov iz karbidne trdine, kot so npr. rezalna orodja iz „cementnega karbida“ in deli, ki se hitro obrabijo, za izdelavo premazov proti odrgninam, za svedre za vrtanje naftnih vrtnin, za rudarska orodja, pa tudi za matrice in konice za vlečenje in kovanje kovin.

D. IZSLEDKI PREISKAVE

1. Uvodna opomba

(11) Izvozniki so v pisnih pripombah uvedbo te preiskave označili kot „pravno nedoslednost“, zaradi česar niso odgovorili na vprašalnik. Po njihovem mnenju se trditev o pojavu nove vrste izdelka na trgu ne bi smela preverjati v okviru pregleda, omejenega na opredelitev zadevnega izdelka, v skladu s členom 11(3) osnovne uredbe, temveč bi bila potrebna celostna preiskava o dampingu v skladu s členom 5 osnovne uredbe. Vendar pa je osnovni namen sedanjega pregleda oceniti, ali naj se nova vrsta izdelka in izdelek, ki ga zadevajo veljavni ukrepi, obravnavata kot zadevni izdelek, tj. ali imata enake značilnosti in končno uporabo ter ju zato lahko obravnavamo kot en sam izdelek. To oceno se lahko poda samo v okviru pregleda veljavnih ukrepov o uvozu zadevnega izdelka. Preiskavo v skladu s členom 5 osnovne uredbe bi lahko predvideli le za drugačen izdelek. Trditev izvoznikov je torej neveljavna in jo je treba zavrniti. Treba je opozoriti, da je pomanjkanje določenih pomembnih podatkov zaradi nesodelovanja zadevnih izvoznikov imelo za posledico uporabo razpoložljivih podatkov v skladu s členom 18 osnovne uredbe.

2. Nova vrsta izdelka

(12) Nova vrsta izdelka je v osnovi izdelek, ki ga zadevajo veljavni ukrepi, z majhnim odstotkom drugega kovinskega prahu (predvsem kobalt, pa tudi nikelj, krom in druge sestavine se lahko dodajo zadevnemu izdelku, glede na iskane specifične lastnosti). Ta nova vrsta izdelka je trenutno uvrščena pod oznako KN 3824 30 00 in v pododdelku je opredeljena kot „neaglomerirani karbidi kovin, med seboj pomešani ali pomešani s kovinskimi vezivi“, kar zajema raznovrstne mešanice na različnih stopnjah obdelave. Tako kot izdelek, ki ga zadevajo veljavni ukrepi (glej uvodno izjavo (10)), je nova vrsta izdelka polizdelek, ki se uporablja kot surovina pri izdelavi orodnih delov iz karbidne trdine.

3. Primerjava izdelka, ki ga zadevajo veljavni ukrepi, z novo vrsto izdelka:

(13) Da bi ocenili, ali naj se nova vrsta izdelka obravnava kot zadevni izdelek, s čimer bi se področje uporabe veljavnih ukrepov nanašalo tudi nanjo, je bila narejena preiskava o tem, ali imata nova vrsta izdelka in izdelek, ki ga zadevajo veljavni ukrepi, enake kemijske in fizikalne značilnosti in končno uporabo. Narejena je bila tudi raziskava o tem, kako uporabniki v Skupnosti dojemajo novo vrsto izdelka.

2. Fizikalne in kemijske lastnosti

(14) Nova vrsta izdelka je, kakor je bilo že pojasnjenoo v uvodni izjavi (12), polizdelek, ki je v osnovi izdelek, ki ga zadevajo veljavni ukrepi, le da mu je dodan drugačen kovinski prah.

(15) Preiskava je pokazala, da se z dodajanjem kovinskega prahu izdelku, ki ga zadevajo veljavni ukrepi, značilnosti slednjega ne spremenijo. Kljub temu, da se zaradi dodatka majhne količine kobalta nova vrsta izdelka po sestavi nekoliko razlikuje od izdelka, ki ga zadevajo veljavni ukrepi, je bilo ugotovljeno, da oba izdelka obdržita enake fizikalne in kemijske lastnosti, sta enako obdelana in imata enako končno uporabo. Dejansko je šele v naknadnih stopnjah obdelave (glej tudi uvodno izjavo (18)) npr. kobalt uporabljen kot vezivo, tj. omogoča vezavo natančno zmešanih izbranih sestavin. Šele v tej fazi se pridobijo nove fizikalne in kemijske lastnosti (glej tudi uvodno izjavo (24)). Ugotovljeno je bilo tudi – podobno kot pri dodatku kobalta –, da sam dodatek drugih snovi, npr. niklja, kroma in/ali drugih sestavin, ne spremeni lastnosti izdelka, ki ga zadevajo veljavni ukrepi. Dodatek teh drugih snovi v fazi valjanja je odvisen od iskanih specifičnih lastnosti (glej uvodno izjavo (18)).

(16) Poleg tega je bilo ugotovljeno, da noben proizvajalec v Skupnosti ne izdeluje nove vrste izdelka.

(17) Iz tega sledi, da med novo vrsto izdelka in izdelkom, ki ga zadevajo veljavni ukrepi, ni nobene bistvene fizikalne ali kemijske razlike.

3. Končna uporaba

(18) Tako izdelek, ki ga zadevajo veljavni ukrepi, kot tudi nova vrsta izdelka se vključujeta v isto fazo proizvodne verige volframa. Podobno kot izdelek, ki ga zadevajo veljavni ukrepi, mora biti tudi nova vrsta izdelka skrbno valjana (skupaj z drugimi kovinskimi ali ogljikovimi dodatki in organskimi vezivi) in uzrnjena s pomočjo vakuuma ali z atomizacijo (homogena porazdelitev delcev), preden doseže fazo prahu, „primernega za stiskanje“. Stopnji pridobivanja prahu, primernega za stiskanje, sledi proizvodnja orodnih delov iz karbidne trdine (končni izdelek je posledica stiskanja in sintranja, tj. taljenja delcev pri visoki temperaturi), ko dodani kovinski prah končno začne delovati kot vezivo. Tako izdelek, ki ga zadevajo veljavni ukrepi, kot nova vrsta izdelka morata torej biti po podobnem postopku preoblikovana v prah, primeren za stiskanje. Prah, primeren za stiskanje, mora ustrezati zelo specifičnim potrebam, ki jih imajo kupci (v rudarstvu, kovinski industriji in proizvodnji premazov) v zvezi z njegovimi sestavinami.

(19) Iz zgoraj navedenega sledi, da se tako izdelek, ki ga zadevajo veljavni ukrepi, kot nova vrsta izdelka izključno vključujeta v isto stopnjo proizvodne verige in da sam dodatek majhne količine kobalta ali katere koli druge snovi, navedene v uvodni izjavi (15), ne bo spremenil lastnosti izdelka, ki ga zadevajo veljavni ukrepi. Oba sta namenjena enaki končni uporabi, tj. morata biti dodatno obdelana.

4. Dojemanje uporabnikov

(20) Uporabniki zadevnega izdelka so v glavnem mali proizvajalci zelo različnih orodnih delov iz karbidne trdine. Redki sodelujoči uporabniki so potrdili zgoraj navedene ugotovitve, tj. da sta tako izdelek, ki ga zadevajo veljavni ukrepi, kot nova vrsta izdelka obdelana na trgu EU.

(21) Preiskava je tudi pokazala, da je omejeno število uporabnikov, od katerih je v celoti sodeloval en sam, uvozilo novo vrsto izdelka iz LRK. Sodelujoči uporabnik je izjavil, da je bila nova vrsta izdelka uporabljena za popolnoma iste namene kot izdelek, ki ga zadevajo veljavni ukrepi.

(22) V okviru ugotovitve, da se nova vrsta izdelka, uvoženega iz LRK, uporablja za enake namene kot izdelek, ki ga zadevajo veljavni ukrepi, se lahko sklepa, da uporabniki ne ločijo med obema izdelkoma.

5. Razlikovanje med novo vrsto izdelka in drugimi izdelki, uvrščenimi pod oznako KN 3824 30 00

(23) Nova vrsta izdelka se uvršča v isto oznako KN kot prahi, primerni za stiskanje, tj. pod oznako KN 3824 30 00, torej kot dodatno obdelan izdelek.

(24) Da bi razlikovali novo vrsto izdelka od prahov, primernih za stiskanje, v okviru oznake KN 3824 30 00, se lahko uporabljajo naslednji kriteriji: makroskopski vidik, velikost delcev pa tudi kemijska sestava in pretočnost. Glede makroskopskega vidika obstaja jasna razlika v vidljivosti. Delcev nove vrste izdelka se ne da razločiti s prostim očesom, medtem ko so delci prahov, primernih za stiskanje, vidni. Z vidika kemijske sestave so, v nasprotju z novo vrsto izdelka, vse kemijske sestavine vsakega delca prahov, primernih za stiskanje, jasno in homogeno razpršene. Poleg tega je oblika delcev nove vrste izdelka neenakomerna, medtem ko je oblika delcev drugih mešanic sferična. Navsezadnje ima nova vrsta izdelka zelo šibko pretočnost, medtem ko so prahi, primerni za stiskanje, pretočni in imajo homogeno sestavo. Pomanjkanje pretočnosti se lahko izmeri in ugotovi z uporabo merilnega valja, npr. z merilnikom pretoka HALL, v skladu s standardom ISO 4490.

6. Sklep

(25) Preiskava je pokazala, da je vrsta izdelka, za katerega se je trdilo, da je nova, v osnovi enaka kot izdelek, ki ga zadevajo veljavni ukrepi. Dodatek kovinskega prahu, kakor je opisan v uvodni izjavi (15), ne spreminja njegovih lastnosti ali uporabe.

(26) Na podlagi teh izsledkov in zlasti ker imata oba izdelka enako osnovno fizikalno in kemijsko sestavo ter uporabniki podobno dojemajo enake uporabe, se šteje, da sta izdelek, ki ga zadevajo veljavni ukrepi, in nova vrsta izdelka en sam izdelek, tj. zadevni izdelek v smislu člena 1(4) osnovne uredbe.

E. UKREPI

(27) V okviru zgornjih ugotovitev je smiselno pojasniti, da veljavni protidampinški ukrepi za zadevni izdelek zadevajo tudi novo vrsto izdelka, trenutno uvoženo pod oznako KN ex 3824 30 00 –

SPREJEL NASLEDNJO UREDBO:

Člen 1

Člen 1(1) Uredbe (ES) št. 2268/2004 se nadomesti z naslednjim:

1. Uvede se dokončna protidampinška dajatev na uvoze volframovega karbida, volframovega karbida z dodatkom kovinskega prahu in taljenega volframovega karbida s poreklom iz Ljudske republike Kitajske, pod oznakama KN 2849 90 30 in ex 3824 30 00[6] (oznaka TARIC 3824 30 00 10).

Člen 2

Ta uredba začne veljati dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik

[1] UL L 56, 6.3.1996, str. 1. Uredba, kakor je bila nazadnje spremenjena z Uredbo Sveta (ES) št. 461/2004 (UL L 77, 13.3.2004, str. 12).

[2] UL L , , str. .

[3] UL L 111, 9.4.1998, str. 1.

[4] UL L 395, 31.12.2004, str. 56.

[5] UL C 81, 31.3.2004, str. 8.

[6] Delci so neenakomerni in niso pretočni, v nasprotju z delci, „primernimi za stiskanje“, ki sosferične ali zrnaste oblike, homogene sestave in pretočni. Pomanjkanje pretočnosti se lahko izmeri in ugotovi z uporabo merilnega valja, npr. z merilnikom pretoka HALL, skladno s standardom ISO 4490.